बिजेंद्र पुंडीर
मसूरी : प्रदेश कांग्रेस अध्यक्ष प्रीतम सिंह ने मसूरी में पत्रकारों से बातचीत में कहा कि कांग्रेस के प्रदेश उपाध्यक्ष सूर्यकांत धस्माना पर जो गंभीर आरोप लगे है उसका पता मीडिया के माध्यम से लगा है। इस संबंध में उनसे बात की तो उन्होंने कहाकि शिकायत कर्ता को वह जानते तक नहीं। लेकिन बात जो भी हो पुलिस उसकी जांच कर रही है तथा जो भी जांच के बाद सामने आयेगा उसके बाद ही इस विषय में कुछ कहा जा सकेगा।
प्रदेश कांग्रेस अध्यक्ष प्रीतम सिंह ने मसूरी में पत्रकारों के सवालों का उत्तर देते हुए गैर सैंण पर कहा कि प्रदेश में भाजपा की सरकार है और यह उनको तय करना है कि गैरसैंण में राजधानी बनेगी या नहीं। कांग्रेस ने अपने शासन काल में पहला विधानसभा सत्र गैरसैण मे बुलाया था। लेकिन वहीं दूसरी ओर भाजपा प्रदेश अध्यक्ष व मुख्यमंत्री में ही इस मामले पर विवाद हो रहा है। जिससे साफ जाहिर है कि वह मामले को उलझाना चाहते हैं। उनकी मंशा गैरसैण को लेकर साफ नजर नहीं आती। प्रदेश की जनता ने भाजपा को प्रचंड बहुमत दिया है उन्हें इस मामले में शीघ्र निर्णय लेना चाहिए लेकिन उनके मंतव्य का पता नहीं चल पा रहा है। मसूरी विधान सभा सहित प्रदेश में कांग्रेस के निकाय व पंचायत चुनाव में प्रदर्शन पर उन्होंने कहा कि कांग्रेस ने बहुत अच्छा प्रदर्शन किया है। उन्होनंे ने कहा कि पार्टी ने दो नगर निगम के साथ ही कई नगर पालिका व नगर पंचायतों में परचम लहराया है वहीं 400 से अधिक सभासद व पार्षद के पदों को जीता है जो कांग्रेस के लिए खुशी की बात है। हालांकि वह इस प्रदर्शन से पूरी तरह संतुष्ट नहीं है लेकिन उसके बाद भी यह जीत कार्यकर्ताओं में संजीवनी का कार्य करेगी व आने वाले 2019 के लोक सभा चुनावों में पार्टी को इसका लाभ होगा। उन्होंने मसूरी में कांग्रेस प्रत्याशी की हार पर कहा कि इस हार से कांग्रेस सबक लेगी व जिन लोगों ने पार्टी विरोधी कार्य किया है उनके खिलाफ कार्रवाई की जायेगी। इस संबंध में शीघ्र ही बैठक की जायेगी। वहीं कहा कि मसूरी में भाजपा का पूरा सूपड़ा साफ हो गया है जबकि कांग्रेस के चार सभासद जीत कर आये हैं। इस मौके पर पूर्व विधायक जोत सिंह गुनसोला, शहर कांग्रेस अध्यक्ष सतीश ढौडियाल, पूर्व अध्यक्ष भगवान सिंह धर्नाइं, मेघ सिंह कंडारी, संदीप साहनी, रजत अग्रवाल, छावनी उपाध्यक्ष महेश चंद, युवा कांग्रेस अध्यक्ष वसीम खान सहित बड़ी संख्या में कांग्रेस कार्यकर्ता मौजूद रहे।